Kirsten Brosbøl (S), 2012-05-11:
Socialdemokraterne er i udgangspunktet positivt indstillet over for at lade universiteterne overtage deres bygninger, hvis de er interesseret i det.
Vi var allerede positivt indstillet, da vi i 2003 var med til at ændre universitetsloven, hvor det fortsat fremgår, at universiteterne kan anmode ministeren om at overdrage universiteterne de bygninger, som de lejer af staten, vel at mærke på vilkår, der skal godkendes af de bevilgende myndigheder.
Det siger sig selv, at der er nogle finanspolitiske overvejelser ved en overdragelse af så stor en bygningsmasse.
Det fremgår også af universitetsloven, at det skal være udgiftsneutralt for staten, sådan som ministeren også understregede.
Så hvorfor fremsætter Liberal Alliance egentlig det her forslag?
Ja, det er måske, fordi der, trods det, der står i universitetsloven, ikke har været nogen universiteter, der i den periode har overtaget deres bygninger, og det handler jo nok om – som ministeren sagde, har der jo kun været én henvendelse, og der er ikke blevet vendt tilbage i forhold til den dialog, der så har været – om man kan komme frem til en model, som rent faktisk vil være attraktiv eller mere attraktiv for universiteterne end den model, der er i dag igennem SEA-ordningen.
Det tror jeg man må sige er det springende punkt: Hvilke vilkår skal sådan en bygningsoverdragelse finde sted under?
Det punkt synes jeg jo også at beslutningsforslaget sådan behændigt undgår at berøre.
Hvad er det præcis for nogle vilkår, som Liberal Alliance forestiller sig at det her skal ske under?
Skal universiteterne have bygningerne til en særlig fordelagtig pris, altså under markedsprisen?
Hvordan skal det så i givet fald finansieres?
For udgangspunktet er jo, som det blev sagt, at det skal være udgiftsneutralt.
Men hvis Liberal Alliance er af en anden opfattelse, synes jeg også, at det kunne være interessant at høre, hvordan man så vil finansiere det her.
Samtidig kan man spørge, om det skal være sådan en »one size fits all« – altså er det den samme model, der skal gælde for alle universiteter?
Hvis man vil have et lovforslag om det, skal det så være beskrevet der, hvad det er for en model?
For så synes jeg, at det er problematisk, hvis man vil trække den samme model ned over hovedet på alle universiteterne, som jo er forskellige.
Jeg har også forstået, at der – som ministeren også var inde på – er en dialog i gang med Bygningsstyrelsen, og at ministeren har taget initiativ til, at der bliver startet en dialog om universiteternes ønsker i forhold til deres bygningsmasse og administrationen heraf, og det vil altså også sige, at man jo dér vil have mulighed for at diskutere eventuelle ønsker om selveje.
Jeg synes, at det er rigtig fint, at der er sådan en dialog i gang, og jeg vil bare bakke op om, at ministeren fortsætter den dialog.
Men altså, lovhjemmelen til, at universiteterne kan overtage deres bygninger, findes allerede.
Derfor er beslutningsforslaget her jo i bedste fald overflødigt, i værste fald en bjørnetjeneste i forhold til den proces, der allerede er i gang, hvor man altså diskuterer forskellige muligheder for de forskellige universiteter, i forhold til hvordan de ønsker at administrere deres bygninger.
Så Socialdemokraterne kan ikke støtte det her beslutningsforslag.